חוק הסדרת העיסוק במקצועות הבריאות (תיקון מס' 4 והוראת שעה), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2529, עמ' 540, 2016-02-10T00:00:00+02:00
חוק הסדרת העיסוק במקצועות הבריאות קובע כי לשם קבלת תעודה במקצועות ריפוי בעיסוק, פיזיותרפיה, טיפול בהפרעות תקשורת ותזונה, נדרש, בין היתר, כי המבקש יהיה בעל תואר אקדמי ראשון באותו מקצוע בריאות. חלק מהמבקשים לקבל תעודות במקצועות אלו הגיעו ממדינות שבהן מקצועות הבריאות האמורים נלמדו כלימודי תעודה, והם בוגרי לימודי תעודה באותם מקצועות ולא לימודים אקדמיים. כתוצאה מכך, חלק מהעולים החדשים, המעוניינים לעלות לארץ ולהשתלב בעבודה, אינם יכולים לקבל תעודה ממשרד הבריאות באותם מקצועות שהם למדו ובהם הם עסקו בחו"ל. 
התיקון קובע הוראת מעבר, אשר תאפשר במשך שש שנים, מתן תעודה במקצועות הבריאות האמורים, למי שהשלים לימודי תעודה במקצועות הבריאות בחו"ל, שהמנהל הכללי במשרד הבריאות (להלן –המנהל) הכיר בהם בהתאם לכללים הקבועים בחוק, ובתנאי שהמבקש עמד בכל יתר הדרישות הקבועות בחוק לקבלת תעודה, מלבד התואר האקדמי. המנהל רשאי להורות, במקרים חריגים, כי המבקש לא יקבל תעודה אלא לאחר שעסק במקצוע הבריאות בישראל בהיקף ניכר במשך 6 חודשים, והוכיח ידע וניסיון להנחת דעתו של המנהל. 
הוראות התיקון לא יחולו על תושב ישראל שמרכז חייו היה בישראל בטרם יצא את ישראל ולמד לימודים במקצועות הבריאות מחוץ לישראל, שכן החוק לא נועד לאפשר לישראלים מסלול חלופי לדרישות החוק שהן כאמור דרישה לתואר אקדמי. השר רשאי להאריך את תוקפה של הוראת השעה לשתי תקופות נוספות של שלוש שנים כל אחת. עוד נקבע כהוראה קבועה, כי החלטות בדבר התניה או דחייה של בקשה למתן תעודה במקצוע בריאות ינומקו בכתב.